# Sikre økonomisk ramme til levekårsprosjektene

Innspill til Stortingsvalget september 2021

## Problemstilling:

Det er satt i gang viktige levekårsprosjekt i Region Kristiansand. Som eksempel kan nevnes Venneslabroa (Vennesla) og Flere i arbeid (Kristiansand). Målet er at dette kan bidra til nye verktøy for å redusere andelen unge som faller utenfor arbeidslivet.

Det er avgjørende for slike prosjekter at de i prosjektfasen får statlig støtte. Det er tids- og ressurskrevende for å etablere godt forankrede, godt planlagte og gjennomførbare tiltak. Kostnadene påløper i tidlig fase mens gevinsten i slike prosjekt har en mye lengre horisont.

**Region Kristiansand ønsker å være en foregangs- og pilotregion for gode verktøy for å få flere i arbeid, og mener det bør være god og forutsigbar finansiering rundt slike prosjekt.**

## Beskrivelse:

«Venneslabroa» er navnet på en helt ny måte å jobbe med inkludering og utdanning. Mange fullfører videregående utdanning, men noen faller utenfor. Disse trenger spesiell oppfølging for å greie å skaffe seg formell utdannelse og kompetanse.

Venneslabroa handler om å skreddersy tilbud for den enkelte og å bruke pengene på tvers av sektorer og å putte alle ressursene inn i et tilbud som er tilpasset den enkelte ungdom.

Venneslabroa skal i første omgang vare i fem år. Hvert år trengs fem millioner kroner.

Stortinget har årlig bevilget 2,9 millioner, Vennesla kommune stiller med én stilling og Vest-Agder fylkeskommune stiller med millionbeløp. NAV deltar også med betydelige ressurser.

Kristiansand kommune vil utfordre systemene som er med på å forsterke utenforskap og har vedtatt en satsing på «innenforskap» som byggestein i samfunnsutviklingen. Satsingen er organisert som et femårig prosjekt med næringsliv, fylkeskommune, NAV og universitetet som partnere i programmet. Programmet er organisert i seks tematiske områder. Hvert tema organiseres i oppstarten som eget prosjekt:

1. Yrkesrettede utdanningsvalg
2. Gjennomføre videregående utdanninger
3. Fra stønad til arbeid
4. Kommunen som arbeidsgiver
5. Inkludering og kvalifisering i bedrifter
6. Nye og flere arbeidsplasser

Velferdssystemet vårt har en finansiering som premierer kortsiktige innsparinger framfor langsiktige gevinster. Den økonomiske gevinsten av kommunens «investeringer» tilfaller i stor grad de statlige ordningene. Det er en manglende «investeringstankegang» når uføretrygd for ungdom blir en løsning.

Det er lagt opp til bred involvering, og det legger opp til en langsiktig, kunnskapsbasert og helhetlig arbeidsform med kommunen som motor.

## Forslag til løsning:

**Region Kristiansand ber staten gjennom årlige bevilgninger over statsbudsjettet bidra økonomisk til slike levekårsprosjekt som vist over. Dette må ses på som investering i fremtidige samfunns- og økonomiske gevinster.**